אחרי חודשים של משא ומתן, הלן האנט ופול רייזר חתמו על חזרתם לעונה חדשה של "משתגעים מאהבה". לפי "אנטרטיימנט וויקלי", דני יעקובסון שיצר את הסדרה עם רייזר ייקח גם הוא חלק בתחייתה של הסדרה — שתשוב לעונה נוספת 19 שנה לאחר סיומה.
הקומדיה, ששודרה בשנים 1992–1999, סיפרה על חייו של זוג נשוי וצעיר שמתגורר בניו יורק יחד עם כלבם. הכימיה בין רייזר, שגילם את פול בקמן, ובין הלן האנט בתפקיד אשתו, ג'יימי בקמן, סחפה את הצופים. הסדרה קצרה גם הצלחה גדולה בעונות הפרסים, עם זכייתה בגלובוס הזהב וארבע זכיות רצופות בפרס האמי להאנט.
בסדרה התארחו שחקנים רבים באופן קבוע, בהן ליסה קודרו שגילמה את דמותה של אורסולה בופה (שלימים הפכה לאחותה התאומה של פיבי ב"חברים"), וכן ג'ף גרלין ("תרגיע"), מל ברוקס, האנק עזריה וסינדי לאופר.
במגזין "דדליין" דווח שהעלילה צפויה להתמקד בפול וג'יימי המבוגרים, שסובלים מתסמונת "הקן הריק" לאחר שבתם בת ה–17 עזבה את הבית לקולג' (וככל הנראה יתעלמו מהקפיצה לעתיד בפרק שחתם את הסדרה).
עוד לפני האישור הרשמי על חתימת החוזים, האנט סיפרה השבוע בראיון לאלן דג'נרס, כי היא נשארה חברה טובה מאוד של רייזר ומקווה שישובו לעבוד יחד על הסדרה. "אנחנו נפגשים המון ורק חושבים איך אפשר לגרום לזה לעבוד ולא להרוס את הסדרה המקורית, כי אנחנו מאוד גאים בה", אמרה.
אף שהקומדיה שודרה באן־בי־סי, הרשת לא מחזיקה בזכויות השידור, ובשלב זה לא ידוע איזו רשת תשדר אותה. מה שבטוח, הרשתות המסחריות בארצות הברית צפויות להתחרות על רכישתה, הן בשל החיבה הנוסטלגית של הצופים לקומדיה והן לאור הצלחתן של סדרות עבר שחזרו למסך — בהן "ויל וגרייס" שזוכה לפופולריות עם חזרתה 11 שנה לאחר שירדה, ו"רוזאן" שפתחה את העונה החדשה עם רייטינג מסחרר, יותר מ–20 שנה לאחר סיומה.